Document ID: /roh_data/filtered/fineweb-2-filterrobots_roh.jsonl.gz/53454

La via commerziala è la pli curta colliaziun tranter nord e sid. Tranter Cuira e Bellinzona, respectivamain Chiavenna ha la via gì l'entschatta er in influenza sin la cultura e natiralmain il commerzi. La regiun turistica Viamala vuless nizzegiar il giubileum per dar paisa a la muntada d'ina giada e per mussar l'impurtanza che las colliaziuns istoricas han anc ussa.
Fabienne Barras, la responsabla tar Viamala turissem per las festivitads, è persvadida che las festivitads sur ils trais mais da stad 2023 èn ina entschatta per ina cuntinuaziun e per ina purschida turistica en cumbinaziun cun la chavorgia da la Viamala e la Via Spluga ch'è ina purschida per viandants. La via commerziala duai mussar a viandants, visitaders ed interessads l'impurtanza da la via per la cultura e la culinarica per la regiun. Uschia sajan cun la via commerziala avant 200 onns er vegnidas construidas diversas ustarias e hotels.